Mazurek, Milan, poslanec NR SR (2021-06-25):
Ďakujem veľmi pekne, pán predsedajúci. Tak, vážené kolegyne, kolegovia, ktorí ste tu ešte ostali, tých pár koaličných poslancov a opozičných poslancov, predkladáme tu novelu zákona, ktorá sa týka aktuálne pertraktovanej témy, a to je očkovanie proti ochoreniu COVID, COVID-19, alebo ako ho rôzni ľudia volajú. Bavíme sa tu o tom, že tu máme nejaké vakcíny, ktoré sú dobrovoľné a ktoré si môže každý občan na základe vlastného uváženia, vlastnej slobodnej vôle a presvedčenia nechať alebo nenechať pichnúť. Nastávajú tu ale zásadné aplikačné problémy, pretože sme svedkami čoraz väčšieho a väčšieho množstva svedectiev rôznych ľudí pracujúcich či už v medicínskych sektoroch, v školstve, vo verejnej či štátnej správe, samospráve prípadne a títo ľudia častokrát hovoria, že je na nich vyvíjaný rôzny nátlak, rôzne formy nátlaku, že mal by si sa nechať zaočkovať, lebo čo, keď prídeš o prácu, budeš sa musieť zaočkovať, lebo my tu takých netolerujeme a skrátka ľudia, ktorí sú veľmi výrazným spôsobom zasiahnutí tou mediálnou propagandou, ktorá sa snaží vykresliť očkovanie proti COVID-u ako účinnú, fantastickú, jedinečnú formu prevencie, že skrátka títo ľudia nútia iných, aby sa zaočkovať dali. Účelom nášho návrhu zákona nie je ani hodnotiť účinok očkovania, nie je ani hodnotiť, či nastáva alebo nenastáva kolektívna imunita, účelom nášho návrhu zákona nie je dokonca ani hodnotiť povinné očkovania proti rôznym chorobám, ktoré sa dávajú malým deťom. To je úplne iná problematika, ktorej sa naschvál teraz nechceme venovať, aby návrh zákona mohol získať čo najväčšiu podporu. Účelom nášho návrhu zákona je jednoducho ochrániť to, čo by malo byť posvätné. Aby človek v tejto dobe mohol slobodne rozhodnúť bez toho, aby sa mu niekto vyhrážal, či sa dá alebo nedá proti tomuto COVID-u zaočkovať. Ja si myslím, že každý, kto rešpektuje základné ľudské práva, slobody obyvateľov Slovenskej republiky, nemôže mať problém s tým, aby ľudia, ktorí trestajú alebo chcú sankcionovať iných za odmietnutie očkovania proti COVID-u boli za toto trestne stíhaní. Pretože to je úplne zásadná vec. Tak ako je v Zákonníku práce množstvo rôznych priestupkov a ktoré následne sa môžu pretaviť až do trestného činu, môžu ľudí diskriminovať, keď ich nechcú prijať do zamestnania, môžu ich vyhodiť na základe falošných zámienok, tak takisto nesmie nikto, či už v práci alebo v nejakých službách, kdekoľvek ten človek ide, diskriminovať iného na základe toho, že nie je alebo sa nechce dať zaočkovať. Podľa môjho názoru skutočne každý, kto si ctí slobody a práva obyvateľov Slovenskej republiky, nemôže mať s týmto návrhom zákona problém. O to viac hlavne liberáli, ktorí tvrdia, že očkovanie musí byť dobrovoľné a my to tvrdíme celý čas. Očkovanie musí byť dobrovoľné, pretože každý sa predsa sám môže rozhodnúť a zvážiť na základe slobodnej vôle, či je to preňho dobré alebo to nie je preňho dobré, či tomu verí alebo neverí, či ho to presvedčilo alebo nepresvedčilo aj napriek tomu, že tu štát vynakladá obrovské množstvá peňazí na propagáciu vakcín, o čom si zase ja môžem myslieť svoje, ale do tohto návrhu zákona to nedávame. Čistá, striktná, jednoduchá, elementárna vec, nikto vás nesmie nútiť pod hrozbou akejkoľvek straty slobody či vašich práv do povinného očkovania. Ja si fakt neviem predstaviť, ako toto môže niekomu vadiť. Jedine tomu, a sú tu aj také hlasy, našťastie z mimoparlamentného Progresívneho Slovenska, ktoré je známe s najväčšou koncentráciou narkomanov na meter štvorcový, že títo ľudia vám normálne povedia, že zaočkovaní by mali mať výhody voči nezaočkovaným, že nezaočkovaných treba nejakým spôsobom diskriminovať. A práve na toto dávame tento návrh zákona, aby takéto bludy, takéto nezmysly, takéto reči vedúce normálne k apartheidu spoločnosti, kde si vytvoríme tých hodnotných, tých poslušných a tých nehodných, tých, ktorí sa nechcú nechať zaočkovať, lebo skrátka tomu neveria, lebo im to nepríde ako vhodné, lebo tu môže byť 1 500 dôvodov, skrátka nemáme mu čo vstupovať do jeho vlastného svedomia, že takéto veci musíme zastaviť. Nemôžem a ani nikdy nebudem nútiť kohokoľvek z vás, presviedčať ho a hovoriť mu: musíš si nechať pichnúť do tela to alebo to, lebo je to pre teba dobré a vyhrážať sa mu, že keď si to nenechá pichnúť, tak mu to prinesie nejaké nešťastie, nejakú stratu slobôd, nejaké sankcie a to isté očakávame od celej spoločnosti voči ľuďom, ako som napríklad ja, ktorí sa žiadnou vakcínou proti COVID-u skrátka zaočkovať nedá, lebo ste ma nepresvedčili, lebo to nevnímam ako dobrý ťah, lebo si nemyslím, že je pre mňa toto ochorenie natoľko nebezpečné, aby som si do seba potreboval nejakú takúto vakcínu dávať. Slobodné rozhodnutie. Tak isto ako ja plne rešpektujem slobodné rozhodnutie každého z vás, ktorý sa nechal zaočkovať. Nenadávam vám za to, neurážam vás za to, nehovorím vám, že ste takí alebo onakí a nechcem nič iné, len aby sme sa navzájom rešpektovali a problém, ktorý tu navrhujeme riešiť v zákone, vystal preto, že skutočne sa potýkame s veľkým množstvom ľudí, ktorí píšu, žiadajú o pomoc, pýtajú si právne rady, že ich skrátka či už zamestnávateľ, kolega, riaditeľ v škole, proste lekár, keď ide o zdravotnú sestru atď., núti dať sa zaočkovať a nepriamo sa im vyhrážajú stratou ich slobody alebo práce. A to skrátka nesmie byť v spoločnosti, v demokratickej spoločnosti, ktorá rešpektuje práva a slobody všetkých jednotlivcov bez rozdielu, tie práva, ktoré sú neodnímateľné, nezaniknuteľné, skrátka proste nemôže spoločnosť ako taká akceptovať. Takže verím tomu, že každý, kto si ctí slobodu, podporí tento návrh zákona a nedovolí diskrimináciu, ubližovanie a ponižovanie tých, ktorí sa na základe slobodnej vôle rozhodnú, že sa očkovať proti COVID-u nedajú.